ក្តី​បារម្ភ​អំពី​អត្រា​គ្មាន​ការងារ​ជា​ប្រធានបទ​សំខាន់​ជាង​គេ​ក្នុង​យុទ្ធនាការ​ឃោសនា​បោះឆ្នោត​អាមេរិក
អត្រា​គ្មាន​ការងារ​មាន​៩,៦% ដែល​គេ​គិត​ថា​នឹង​មាន​ការ​ប្រែ​ប្រួល​តែ​បន្តិច​បន្តួច​ប៉ុណ្ណោះ​​រហូត​ដល់​ថ្ងៃ​ឆ្នោត​ខែ​វិច្ឆិកា។
ក្រុមអ្នកបោះឆ្នោតស.រ.អ.នឹងទៅកាន់កន្លែងបោះឆ្នោតក្នុងរយៈពេល៦សប្តាហ៍ទៀត ដើម្បីជ្រើសរើសសភាថ្មីមួយ ហើយពួកអ្នកជំនាញការខាងនយោបាយបាននិយាយថាសេដ្ឋកិច្ចនឹងទៅជាបញ្ហានៅលើគេក្នុងការបោះឆ្នោតនៅឆ្នាំនេះ ជាពិសេសអត្រាខ្ពស់នៃមនុស្សគ្មានការងារធ្វើ។ អត្រាមនុស្សគ្មានការងារធ្វើនៅទូទាំងប្រទេសអាមេរិកមានចំនួន៩,៦% ហើយពួកអ្នកសេដ្ឋសាស្ត្ររំពឹងថាមានការប្រែប្រួលតែបន្តិចបន្តួចរវាងពេលនេះនិងថ្ងៃបោះឆ្នោតក្នុងខែវិច្ឆិកា។ លោក Peter Brown ដែលជាអ្នកស្ទង់មតិរបស់សាកលវិទ្យាល័យ Quinnipiac និយាយថាកង្វល់សាធារណៈអំពីអត្រាខ្ពស់នៃចំនួនមនុស្សគ្មានការងារធ្វើ ជាបញ្ហាលេខមួយនៅក្នុងការបោះឆ្នោតនេះ។ “ខ្ញុំយល់ឃើញថាប្រជារាស្ត្រធ្វើសេចក្តីសម្រេចចិត្តផ្អែកទៅលើអ្វីដែលពួកគេឃើញក្នុងជីវិតរបស់ពួកគេ។ លោកអ្នកដឹងហើយថាពួកគេនៅតែព្រួយបារម្ភអំពីការងាររបស់ពួកគេ ពួកគេនៅតែព្រួយបារម្ភអំពីការងាររបស់បងប្អូនថ្លៃប្រុសរបស់ពួកគេ។” អត្រាមនុស្សគ្មានការងារធ្វើក៏ជំរុញការយល់ដឹងរបស់សាធារណជនអំពីសេដ្ឋកិច្ចនិងស្ថានភាពរបស់ប្រទេសទាំងមូល។ ហើយលោក Peter Brown ថ្លែងថាទិន្នន័យដែលលោកឃើញនាំឱ្យយល់ថាជនជាតិអាមេរិកាំងមានទុទិដ្ឋិនិយមខ្លាំងទ្បើងៗអំពីអនាគតសេដ្ឋកិច្ចរបស់ពួកគេផ្ទាល់។ “អ្វីដែលគួរឱ្យសេតវិមានព្រួយបារម្ភគឺថា នៅពេលនេះជនជាតិអាមេរិកាំងជាច្រើននាក់យល់ថាសេដ្ឋកិច្ចមានស្ថានភាពអាក្រក់ទៅៗ មិនល្អប្រសើរទេ ចំណែកឯកាលពីនិទាឃរដូវស្ថានភាពផ្ទុយពីនេះ។“ លោក Ed Reilly ជានាយកអង្គការ F.D. Americas។ លោកនិយាយថាដំណើរសេដ្ឋកិច្ចមិនចម្រើនទៅមុខក្នុងស.រ.អ.បាននាំឱ្យមានការព្រួយបារម្ភយ៉ាងខ្លាំងអំពីការបាត់បង់ការងារ។ លោកបានបង្ហាញលទ្ធផលខ្លះៗនៃការស្ទង់មតិនៅក្នុងវេទិកានយោបាយមួយកាលពីពេលថ្មីៗនេះដែលបានត្រូវឧបត្ថម្ភផ្ចុងផ្តើមដោយទស្សនាវដ្តី National Journal។ “ចំនួន៧០ភាគរយនៃក្រុមជនដែលបានឆ្លើយតបនឹងការស្ទង់មតិរបស់យើងបាននិយាយថាសមាជិកម្នាក់នៃគ្រួសាររបស់ពួកគេ ឬនរណាម្នាក់ដែលជិតស្និទ្ធជាមួយពួកគេបានបាត់បង់ការងារ ឬបានត្រូវបញ្ឈប់ពីការងារ។ ជម្រៅនិងទំហំនៃដំណើរសេដ្ឋកិច្ចមិនទៅមុខនេះ បានត្រូវទទួលក្នុងអារម្មណ៍របស់ជនជាតិអាមេរិកាំងទាំងអស់ ហើយដោយហេតុនេះគ្មានការភ្ញាក់ផ្អើលទេថាអ្វីជាលេខមួយដែលពួកគេស្វះស្វែងរកឱ្យមានក្នុងន័យនៃការកសាងទំនុកចិត្តរបស់ពួកគេ ឬក្នុងន័យនៃការធ្វើឱ្យអ្វីៗធ្វើចលនាក្នុងទិសដៅត្រូវ គឺការបន្ថយចំនួនមនុស្សគ្មានការងារធ្វើ។” ពួកសមាជិកនៃគណបក្សប្រជាធិបតេយ្យមានការព្រួយបារម្ភដោយច្បាស់លាស់ថាអត្រាមនុស្សគ្មានការងារធ្វើយ៉ាងខ្ពស់ដែលមិនចុះថយសោះនឹងនាំឱ្យមានការចំណេញច្រើនដល់ពួកសាធារណរដ្ឋនិយមក្នុងខែវិច្ឆិកា។ លោក Larry Sabato ជានាយកមជ្ឈមណ្ឌលសម្រាប់នយោបាយនៅឯសាកលវិទ្យាល័យរដ្ឋ Virginia។ “ប្រហោងខ្មៅនៃការបោះឆ្នោតនៅឆ្នាំនេះគឺសេដ្ឋកិច្ច សេដ្ឋកិច្ចដែលរលួយអត្រាមនុស្សគ្មានការងារធ្វើដែលខ្ពស់។ នេះជាអ្វីដែលមានផលប៉ះពាល់មិនល្អដល់ពួកសមាជិកនៃគណបក្សប្រជាធិបតេយ្យ។” លោកប្រធានាធិបតីបារ៉ាក់ អូបាម៉ា ខិតខំព្យាយាមនិយាយបញ្ចុះបញ្ចូលពួកអ្នកបោះឆ្នោតថារដ្ឋបាលរបស់លោកធ្វើអ្វីទាំងអស់ដែលខ្លួនអាចធ្វើបានដើម្បីជំរុញការលូតលាស់សេដ្ឋកិច្ចនិងបង្កើតការងារ ទោះណាជាមានតែការលូតលាស់បន្តិចបន្តួចខាងការងារក្នុងផ្នែកឯកជនបានត្រូវរាយការណ៍កាលពីប៉ុន្មានខែមុននេះក៏ដោយ។ លោកអូបាម៉ាបានកត់សម្គាល់ថា ការងាររាប់លានបានត្រូវបាត់បង់នៅមុនពេលលោកចូលកាន់តំណែងកាលពីឆ្នាំ២០០៩ ហើយថាលោកគូសបញ្ជាក់ជាមួយពួកជនដែលស្វះស្វែងរកការងារធ្វើ។ “នេះជារណ្តៅធំមួយដែលយើងត្រូវជីកយកខ្លួនយើងចេញពីទីនេះ ហើយប្រជារាស្ត្រដែលបានបាត់បង់ការងាររបស់ពួកគេនៅទូទាំងប្រទេសហើយមិនអាចរកការងារមួយបាន ពួកម្តាយដែលបានផ្ញើប្រវត្តិការងារនិងការពិសោធន៍ដើម្បីដាក់ពាក្យសុំការងារហើយមិនបានទទួលការហៅទូរស័ព្ទត្រទ្បប់មកវិញ ព្រួយបារម្ភអំពីការបាត់បង់ផ្ទះនិងការមិនអាចបង់ប្រាក់វិក័យប័ត្របាន ពួកគេគ្មានអារម្មណ៍ល្អទេនៅពេលនេះ។ ហើយ ខ្ញុំយល់អំពីការណ៍នេះ។” ពួកសមាជិកនៃគណបក្សសាធារណរដ្ឋនិយមរំពឹងថានឹងទទួលអត្ថប្រយោជន៍ពីការមិនសប្បាយចិត្តរបស់សាធារណជនអំពីសេដ្ឋកិច្ច។ លោក John Boehner មេដឹកនាំពួកសាធារណរដ្ឋនិយមក្នុងសភាតំណាងរាស្ត្រអាមេរិកាំងដែលបានចូលរួមក្នុងកម្មវិធី Face the Nation របស់បណ្តាញទូរទស្សន៍ CBS កាលពីថ្ងៃអាទិត្យ បានមានប្រសាសន៍ថាសេតវិមាននិងពួកសមាជិកនៃគណបក្សប្រជាធិបតេយ្យក្នុងសភាបានធ្វើឱ្យស្ថានភាពគ្មានការងារធ្វើរឹតតែអាក្រក់ខ្លាំងទ្បើងៗ ដោយបានចំណាយប្រាក់រាប់ពាន់លានដុល្លារដើម្បីលើកកម្លាំងសេដ្ឋកិច្ចនិងពង្រីកការថែរក្សាសុខភាព។ “យើងត្រូវការត្រួតត្រាប្រាក់ចំណាយក្នុងរដ្ឋធានី Washington, D.C. ហើយយើងត្រូវការដកចេញភាពមិនប្រាកដប្រជាដែលធ្វើឱ្យខូចសេដ្ឋកិច្ចយើងដោយសារគោលនយោបាយនិងកម្មវិធីថ្មីៗទាំងនេះដែលបានត្រូវអនុម័ត្តិដោយសភានេះ។” មានហេតុការណ៍ជាច្រើនក្នុងប្រវត្តិសាស្ត្រដើម្បីពន្យល់អំពីហេតុអ្វីបានជាពួកសមាជិកនៃគណបក្សប្រជាធិបតេយ្យព្រួយបារម្ភអំពីអត្រាមនុស្សគ្មានការងារធ្វើ នៅពេលដែលការបោះឆ្នោតជិតមកដល់។ កាលពីឆ្នាំ១៩៨២ ពួកសាធារណរដ្ឋនិយមបានបាត់បង់កៅអី២៦ក្នុងសភាតំណាងរាស្ត្រអាមេរិកាំងនៅក្នុងអណត្តិទីមួយរបស់លោកប្រធានាធិបតី Ronald Reagan នៅពេលដែលអត្រាមនុស្សគ្មានការងារធ្វើបានកើនទ្បើងដល់១០,៨ ភាគរយនៅពេលជិតដល់ថ្ងៃបោះឆ្នោត។ កាលពីឆ្នាំ១៩៥៨ ពួកសាធារណរដ្ឋនិយមបានបាត់បង់អាសនៈ៤៧ក្រោយពីអត្រាមនុស្សគ្មានការងារធ្វើបានកើនទ្បើងពី៤,៣ភាគរយទៅដល់៧,៥ភាគរយនៅពេលជិតដល់ការបោះឆ្នោត។ នៅឆ្នាំនេះ ពួកសាធារណរដ្ឋនិយមកំពុងស្វះស្វែងរកឱ្យមានហេតុការណ៍ដដែលមួយនៃជ័យជម្នះរបស់ពួកគេលើពួកប្រជាធិបតេយ្យនៅពេលដែលពួកគេបានទទួលកៅអី៥៤ក្នុងសភាតំណាងរាស្ត្រអាមេរិកាំងហើយបានត្រួតត្រាសភាតំណាងរាស្ត្រអាមេរិកាំងជាលើកដំបូងក្នុងរយៈពេល៤០ឆ្នាំ។ ប្រែសម្រួលដោយ ឈឹម សុមេធ